text: ভোলায় তাবলিগ জামাতের সদস্যদের চেতনানাশক খাইয়ে মালামাল লুট | NTV Online
  ৩০ মে, ২০২১, ১৭:৪৫
  আপডেট: ৩০ মে, ২০২১, ১৭:৪৮
  ভোলায় তাবলিগ জামাতের সদস্যদের চেতনানাশক খাইয়ে মালামাল লুট
  ভোলার বোরহানউদ্দিন উপজেলা স্বাস্থ্য কমপ্লেক্সে তাবলিগ জামাতের সদস্যরা অচেতন অবস্থায় চিকিৎসাধীন রয়েছেন। ছবি : এনটিভি
  ভোলার বোরহানউদ্দিন উপজেলায় তাবলিগ জামাতের সদস্যদের চেতনানাশক খাইয়ে অর্থ ও মালামাল ছিনতাই করা হয়েছে। অসুস্থদের বোরহানউদ্দিন ও ভোলা সদর হাসপাতালে ভর্তি করা হয়েছে। এ ঘটনায় জড়িত কাউকে আটক করতে পারেনি পুলিশ।
  গতকাল শনিবার রাতে বোরহানউদ্দিন উপজেলার কুতুবা ইউনিয়নের ৩ নম্বর ওয়ার্ডের চৌকিদারবাড়ি জামে মসজিদে এ ঘটনা ঘটে। সেখানে তাবলিগ জামাতের সদস্যদের অচেতন করে টাকা, মোবাইল ফোন ও মালামাল লুটপাট করেছে দুর্বৃত্তরা। এ ঘটনায় অসুস্থদের বোরহানউদ্দিন হাসপাতাল ভর্তি করা হয়। পরে অবস্থার অবনতি হলে তিনজনকে ভোলা সদর হাসপাতালে ভর্তি করা হয়।
  লুটপাটের শিকার তাবলিগ জামায়াতের আমির হাজি মোহাম্মদ মুসলিম উদ্দিন বলেন, আমরা ২৮ মে শুক্রবার ঢাকার কাকরাইল মসজিদ থেকে ভোলার বোরহানউদ্দিনের উদ্দেশে রওনা হই। বোরহানউদ্দিন মারকাজ মসজিদে আমরা গতকাল শনিবার এসে পৌঁছাই। সেখান থেকে আমরা কুতুবা ইউনিয়নের ৩ নম্বর ওয়ার্ডের চৌকিদারবাড়ি জামে মসজিদে এসে অবস্থান করি। আমরা আমাদের আমল শেষে এশার নামাজ আদায় করে খানা শেষ করে ঘুমিয়ে পড়ি। ফজরের ওয়াক্ত হলে আমরা দেখতে পাই সাথী ভাইয়েরা সবাই অচেতন অবস্থায় পড়ে আছেন।
  বোরহানউদ্দিন হাসপাতাল সূত্র জানায়, সকাল পৌনে ৯টায় ১৪ জনকে নিয়ে এলে তিনজনের অবস্থা আশঙ্কাজনক হওয়ায় তাদের উন্নত চিকিৎসার জন্য ভোলা সদর হাসপাতালে পাঠানো হয়।
  এ বিষয়ে বোরহানউদ্দিন থানার পরিদর্শক (তদন্ত) বশির আহমেদ বলেন, পুলিশ মাঠপর্যায়ে কাজ করছে। গোয়েন্দাদের মাঠে নামানো হয়েছে। আশা করছি যারাই এই কাজে জড়িত তাদের দ্রুত গ্রেপ্তারে সক্ষম হব।